Ministrul Cuc de la Transporturi a găsit soluţia pentru miile de gropi de pe Autostrada Soarelui, în special de pe tronsonul Bucureşti-Fundulea. A activat SMURDUL autostrăzii. Nu e o mașină cu medici, ci una cu lopeţi, smoală, bitum care, „pansează” gropile de pe autostradă. Este soluţia descoperită de Răzvan Cuc, până vor începe lucrările promise de ani de zile.

SMURD- ul Autostrăzii Soarelui ar trebui să plombeze zecile de mii de gropi de pe tronsonul București- Fundulea. În teorie ar fi vorba despre mașini și muncitori gata să intervină la orice oră, pe A2.

Răzvan Cuc, ministrul Transporturilor: „Știu că au fost anumite probleme la dalele de beton. Deja la nivelul Companiei există un așa zis SMURD, care poate interveni oricând să remedieze orice fel de probleme apar până va fi modernizat acest tronson”.

Și drumarii s-au mirat când au auzit de o astfel de inițiativă.

Echipele de intervenție ar trebui să fie tot timpul pe teren pentru a astupa gropile de pe A2.

Chiar și așa, drumarii sunt sceptici că se mai poate cârpi ceva pe tronsonul de aproape 40 de kilometri.

Filmare cu camera ascunsă:

Să o luăm și pe partea cealaltă! Patru muncitori ce sa facă? Dacă nu cârpesc groapa aia, intri în groapă și spun: uite, nenorociţii aia nu fac nimic! Zi de zi fac la gropile alea și degeaba! A plouat, acu e ploaie iar, vine ploaia, le-a scos( plombele – n.r.) Bitumul ăla? Da! E singura variantă.

Și de ce mai faci asta dacă știi că o faci și o faci degeaba?

Și dacă nu o fac, ce spuneți apoi dumneavoastră?

Deși sună pompos, oamenii sunt convinşi că nu scapă de gropi. Cu SMURD sau fără.

Oficialii din Ministerul Transporturilor promit că nu mai este mult până încep lucrările generale pe tronsonul București- Fundulea, iar într-o săptămână ar trebui semnat contractul pentru lucrările care s-ar întinde pe parcursul unui an.